Įvardžiuotinių formų galūnių rašyba

Daryba.
Vyriškosios ir moteriškosios giminės būdvardžiai, kelintiniai skaitvardžiai, kai kurie įvardžiai, dalyviai gali turėti įvardžiuotines formas. Įvardžiuotinės formos susidarė paprastosioms formoms susiliejus su įvardžiais jis, ji (tas susiliejimas sudėtingas, vyko seniai, jį nagrinėja istorinė gramatika).
Įvardžiuotiniai būdvardžiai: baltas + jis – baltasis; balta + ji – baltoji.
Įvardžiuotiniai skaitvardžiai: pirmas + jis – pirmasis; pirma + ji – pirmoji.
Įvardžiuotiniai įvardžiai: manas + jis – manasis; mana + ji – manoji.
Įvardžiuotiniai dalyviai: einantis + jis – einantysis; einanti + ji – einančioji.
Įvardžiuotinės formos vartojamos norint išskirti daiktą iš kitų tos pačios rūšies daiktų arba vieną daiktų rūšį iš kitų rūšių:
Gyveno du broliai: vienas protingas, antras kvailas. Protingasis išvarė kvailį iš namų. 
Be baltojo gandro, mūsų krašte sutinkamas juodasis gandras.
Rašyba.
Rašomos dvi nosinės raidės:
a) abiejuose įvardžiuotinių formų vienaskaitos galininko dvigubos galūnės skiemenyse: greitąjį, greitąją, penktąjį, penktąją, manąjį, manąją, einantįjį, einančiąją;
b) abiejuose įvardžiuotinių formų daugiskaitos kilmininko dvigubos galūnės skiemenyse: greitųjų, penktųjų, manųjų, einančiųjų.
Rašoma viena nosinė raidė:
a) moteriškosios giminės vienaskaitos įnagininko priešpaskutiniame skiemenyje: baltąja, pirmąja, manąja, einančiąja.
b) moteriškosios giminės daugiskaitos galininko priešpaskutiniame skiemenyje: baltąsias, pirmąsias, manąsias, einančiąsias.
Nerašomos nosinės raidės (nors ir tariame galūnės balsį ilgai):
a) vienaskaitos naudininke: greitajam, penktajam, manajam, einančiajam;
b) vienaskaitos vietininke: greitajame, penktajame, manajame.
Rašoma galūnėje ia, kai vardininko galūnėje nėra ė: skaniajam (skanusis), skambiąją, skambiąsias (skambioji).

